
„Vers vagy – szóharakiri”
Önarckép-versek a késő- és posztmodern magyar költészetben

Előadásomban az irodalom és a képzőművészet érintkezésének egy kiemelkedő területét vizsgálom, az önarckép-vers műfajának kiteljesedését a XX. század második felében. Az önarckép-vers elnevezés már önmagában ambivalens, hisz a festészet egyik műfaja által határozza meg a vers, az írás keretét. Az elnevezés magába foglalja a képre, képzőművészetre való utalást (önarckép, képzőművészet) és a kvázi kizárólagos képi megjelenítést. Ezzel szemben az irodalomban – legalábbis a megnevezésében – az íráson, gondolatiságon van a hangsúly, a szavak képzetközlő erején. Azonban a versek befogadásánál megmutatkozik a líra kettős medialitása: az értelmezés során egyaránt hat a befogadóra a szöveg képi és zenei önprezentációja A két művészeti ágnak, irodalomnak és képzőművészetnek vannak olyan határterületei, ahol a formai megjelenésben is szoros érintkezés fedezhető fel, ez látható például a képversnél, ahol a szövegelemek (betűk, szavak, verssorok, versszakok) sajátos grafikai-tipográfiai elrendezésén keresztül érvényesül az alkotás egésze, a képi megjelenés éppúgy jelentésképző elem, mint a szavak. Az önarckép-verseknél azonban nem ez történik, itt a költői képeken keresztül elevenednek meg az önreprezentációk.
A műfaj alapvető kritériumának a címben való öndeterminálást tekintem, azt hogy a szöveg önmagáról állítsa képi jellegét, tehát ezen verstípus fundamentuma a címben szereplő önarckép megnevezés. A XX. század második felében ilyen alkotásnak tekinthetők a következők: Kassák Lajos: Önarckép; Weöres Sándor: Önarckép; Pilinszky János: Önarckép 1944-ből és Önarckép 1974; Nemes Nagy Ágnes: Önarckép; Pusztai Zoltán: Önarckép varjúval; Kárpáti Kamil: Soroksári úti önarckép; Juhász Ferenc: Önarckép; Tandori Dezső: Önarckép 1965-ből; Petri György: Önarckép és Önarckép 1990; Csoóri Sándor: Rejtett önarckép, Vas István: Önarckép; Kovács András Ferenc: Önarckép gyufásdobozra à la japonaise és Önarckép tükörcserépre; Orbán Ottó: Önarckép nádszékben és Önarckép a kilencvenes évekből.

A későmodern és a posztmodern kor önarckép-verseinek rokon jegyei közé sorolható, hogy az önreprezentrálást távolításon és tárgyiasításon keresztül érik el, a „képet” testen túlmutató elemekből építik fel, az én a világ részeként, tájakból, tárgyakból, élményekből felépülő szubsztanciaként jelenik meg. Pilinszky János a következő párhuzamot hozza a vers és az arc között: „Egy vers tulajdonképpen […] leginkább egy emberi archoz hasonlít. Olyan mint egy arc, amely rettenetesen mond valamit és nem mond semmit.” (Beszélgetések Pilinszky Jánossal, 94.) Ez a kijelentés az önarckép-versekre is igaz, s ennek értelmében az önarckép-versben az a két dolog talál egymásra, amely gyökerében azonos: az arc és a líra.

Előadásomban a műfaj határainak és jellemző vonásainak felvázolása után Kovács András Ferenc Önarckép gyufásdobozra a la japonaise című versét elemzem.

